Isofri ġrieħi gravi f'inċident tat-traffiku fis-Swieqi Raġel ta' 48 sena sofra ġrieħi ta' natura gravi, wara li kien involit f'inċident tat-traffiku fis-Swieqi. L-inċident seħħ għall-ħabta tas-2.00 p.m. fi Triq il-Keffa. Mill-investigazzjonijiet preliminari jirriżulta li kienet seħħet ħabta bejn Toyota Yaris, misjuqa minn mara ta' 77 sena residenti s-Swieqi, u mutur Indian Scout, li kien misuq mir-raġel. Fuq il-post issejjaħ tim mediku li ħa lir-raġel l-Isptar Mater Dei għall-kura fejn kien iċċertifikat li kien qed isofri minn ġrieħi gravi. L-investigazzjonijiet tal-Pulizija għadhom għaddejjin.